Guwahati :  आसामनि राजथावनि नोगोरमा गुवाहाटीयाव 2020 माइथायनि गाजा गोमजायै सोलिगासिनो दं टि 20 खेला बै समावनो रबिबार खालि रोजा रोजा राज्यो - राजाया राजा लामायाव ओंखारफैबाय । गुवाहाटी नोगोरमानि जालुकबारियाव थानाय भारतरत्न मुंदांखा मेथाय रोजाबगिरि ड° भुपेन हाजरिकानि मांखरसालिनिफ्राय दिधली पुखुरिनिसिम मेथाय रोजाबगिरि समाजनि बान्जायनायाव ( Artists Community ) मोनसे गोलाव हान्जा सुरनाय हाबाफारि दिन्थिफुंनाय जायो । बै हान्जाखौ दुलाराय आसाम फरायसा आफाद ( All Assam Students Union ) , असम जातीयताबादि युब सात्र परिषद ( Axom Jatiyatabadi Yuba Chatra Parishad ) आरो दुलाराय आसाम सन'वाल कछारि फरायसा आफाद ( All Assam Sonowal Kachari Students Union ) आरो गुबुन गुबुन आइन बेरेखा सोमावसारगिरिफोरा ( Protester's ) लैहोर लैहोर बाहागो लाफैयो । गेदेमा भुपेन हाजरिकानि मांखरसालियाव मुंख्लं जालांनाय सुबुंफोरखौ गोसोखांनानै आलारि बाथि फोजोंनानै हान्जा सुरनाय जागायजेन्नाय जायो । मख'जाथावदि मुंदांखा बयजोंबो मिथिजानाय मेथाइ रोजाबगिरि ( Artist ) जुबिन गार्गआ नोगोरारि सोदांफिन्नाय आइननि हेंथायै गसंथेनो खावलायो । लोगोसे बुङो दि बारा गोनांथार जा जासिगोन जायोब्ला गोदान राजखान्थि दोलो दाफुंनायनि गेजेरजों बि जे पि नि हेंथायै जुजिगोन । जों जोंनि नोगोरारि सोदांफिन्नाय आइन बेरेखा सोमावसारनायखौ नागारनाय गैयि जासे आवगायलांनाय जासिगोन जेब्ला हालागै सि ए ए खौ बोख्लायहरा । गुबुन फारसेथिं जाय दुलाराय आसाम फरायसा आफादनि गाहाइ बोसोनगिरि ( All Assam Students Union , Adviser in Chief ) समुज्जल भट्टाचार्य बिथांआ बुङो नोगोरारि सोदांफिन्नाय आइननि हेंथायै फैगो 9 जानुवारी अक्ट'याव राज्यो - राजाया ओंखारफैगोन । लोगोसे दाजाबदेरनानै बुंबावो दि फरायसाफोरा दिनै राजा लामायाव ओंखारफैदों लोगोसे समान समानै गावनि फरायनायखौबो आवगायलांबाय थागोन होनना होन्ना बुंथियो । लोगोसे गुवाहाटी नोगोरमायाव सोलिबाय थानाय खेलो इण्डिया हाबाफारियाव लाफैयोब्ला हेंथा हाबाफारि दिन्थिनाय जों बरायगोन होन्ना फोरमायो । दुलाराय आसाम फरायसा आफादनि गाहाइ नेहाथारि ( All Assam Students Union General Secretary ) लुरिन ज्योति गगै बिथाङा गावनि बिबुंथियाव बुङो गासैबो थाखोनि राज्यो - राजाया दिनै उदांयै लैहोर लैहोर बाहागो लाफैदों । सोरखारा जेसेबांखि राज्यो - राजाखौ गोजोन होनो थाखाय जौगाखां बिथांखि मावाथों मानो राज्यो - राजाया दिनै बुजिदों , खुंथाइ गोहोआ सि ए ए बेरेखा सोमावसारनायनि होबथानो हाया होन्ना फोरमायो । दासान्दि सोरखारनि दबथायनाय , नासयनाय सोलोखौ नेवसिनानै दिनै राज्यो - राजाया फोरमान खालामना होबाय आसामनि सुबुंआ जुजि जुजि थैलांसिगोन थेवबो नोगोरारि सोदांफिन्नाय आइन ( Citizenship Amendment Act ) खौ मानिनानै लाया । गुबुन फारसेथिं मेथाय़ रोजाबगिरि मानस र'बिन बुङो सोरखारा जोंखौ राजा लामायाव ओंखारफैनो बाध्य खालामदों होन्ना बुंथियो । 
गुवाहाटीयाव सि ए ए नि हेंथायै मेथाइ रोजाबगिरि समाजनि गोलाव हान्जा सुरनाय हाबाफारि